Document ID: 32015R0210

A BIZOTTSÁG (EU) 2015/210 RENDELETE
(2015. február 10.)
a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról szóló 110/2008/EK európai parlamenti és tanácsi rendelet II. és III. mellékletének módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról szóló, 2008. január 15-i 110/2008/EK európai parlamenti és tanácsi rendeletre (1) és különösen annak 26. cikkére,
mivel:
(1)
A mezőgazdasági eredetű kökény (Prunus spinosa) etilalkohollal történő kivonatolásával előállított szeszes italt hagyományosan Spanyolországban készítik, amelyet a spanyol fogyasztók széles körben „Pacharán” néven ismernek. Mivel jelenleg nincs a „Pacharánnak” megfelelő szeszesital-kategória, valamint a nem spanyol fogyasztók egyértelmű tájékoztatása érdekében, és a gazdasági és piaci fejleményekre reagálva, a 110/2008/EK rendelet II. mellékletébe új kategóriát kell beilleszteni „Kökényízesítésű szeszes ital vagy Pacharán” megnevezéssel. A fogyasztók, valamint az előállítók gazdasági érdekeinek védelme érdekében az új kategóriába az Unió piacán használt jelenlegi, a minőségi és gyártási paraméterek értékelésén alapuló technikai leírásokat kell belefoglalni.
(2)
A „Pacharán” hírnevéből adódóan, amelyet a fogyasztók az eddigi tapasztalatok alapján önkéntelenül Spanyolországhoz kapcsolnak, a „Pacharán” kereskedelmi megnevezés csak a Spanyolországban előállított termékek esetében használható. Amennyiben az ital Spanyolországon kívül készült, a „Pacharán” megnevezést csak a „Kökényízesítésű szeszes ital” kereskedelmi megnevezés kiegészítéseként lehet használni az előállító ország megnevezésének kíséretében.
(3)
A 110/2008/EK rendelet III. mellékletében „Egyéb szeszes italok” alatt regisztrált „Pacharán navarro” földrajzi jelzést át kell helyezni ugyanezen melléklet „Kökényízesítésű szeszes ital vagy Pacharán” elnevezésű kategóriája alá.
(4)
Az 110/2008/EK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak a szeszes italokkal foglalkozó bizottság véleményével,
ELFOGADTA EZT A RENDELETET:
1. cikk
A 110/2008/EK rendelet II. és III. melléklete a következőképpen módosul:
1.
A II. melléklet a 37. Sloe gin pont után a szöveg a következő 37 a. ponttal egészül ki:
„37a.
»Kökényízesítésű szeszes ital vagy Pacharán«
A Kökényízesítésű szeszes ital vagy Pacharán olyan szeszes ital:
a)
amelyben a kökény íz dominál, és amelyet a mezőgazdasági eredetű kökény (Prunus spinosa) etilalkohollal történő kivonatolásával állítottak elő, természetes ánizskivonat és/vagy ánizspárlat hozzáadásával;
b)
amelynek minimális alkoholtartalma 25 % (V/V);
c)
amelynek előállításához a késztermékben literenként legalább 125 gramm mennyiségű kökény gyümölcsöt használták fel;
d)
amelynek invertcukorban kifejezett cukortartalma a késztermékben literenként 80 és 250 gramm között van;
e)
amelynek érzékszervi jellemzői közül a színét és az ízét kizárólag a felhasznált gyümölcs és az ánizs biztosíthatja.
A »Pacharán« megnevezés csak akkor használható kereskedelmi megnevezésként, ha a termék Spanyolországban készült. Amennyiben az ital Spanyolországon kívül készült, a »Pacharán« megnevezést csak a »Kökényízesítésű szeszes ital« kereskedelmi megnevezés kiegészítéseként lehet használni, és azt az alábbi meghatározásnak kell követnie: »előállítás helye: …«, amelyet az előállító tagállam vagy harmadik ország megnevezése követ.”
2.
A III. melléklet a következőképpen módosul:
a)
Az „Egyéb szeszes italok” termékkategória következő bejegyzéseit el kell hagyni:
„Pacharán navarro
Spanyolország
Pacharán
Spanyolország”
b)
A 34. termékkategória után a szöveg a következő bejegyzéssel egészül ki:
„37a.
Kökényízesítésű szeszes ital vagy Pacharán
Pacharán navarro
Spanyolország”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
A „Kökényízesítésű szeszes ital vagy Pacharán” kategóriába tartozó, nem a 110/2008/EK rendeletnek megfelelően címkézett szeszes italokat a készletek erejéig továbbra is forgalomba lehet hozni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. február 10-én.

Labels: 3
17
18